Ego Odo, dux Burgundie, notum facio presentibus et futuris quod concessi habitatoribus castri mei de Talant talem libertatem. § In primis ut eligant quatuor homines qui jurent fidelitatem castri et habitantium in eo et habeant talem potestatem et juridictionem in castro, et in appendiciis suis, qualem habent apud Divionem Major et jurati communie Divionis, salva tamen castri libertate. Et illi quatuor jurati possunt mutari per singulos annos, in festo sancti Johannis et alii constitui. § De proclamatione duodecim denarios persolvet super quem injuria reperietur et illi duodecim denarii erunt quatuor scabinorum. § Qui de pugno vel palma percusserit, si inde clamor exierit, quinque solidos persolvet; si clamor non exierit, nichil. Qui sanguinem fecerit, si clamor exierit, decem solidos persolvet; si clamor non exierit, nichil. § Alia jura secundum bonam consuetudinem Divionis, conservabuntur. § De pedagiis, de ventis et de aliis bonis consuetudinibus, que tenentur in villa Divionis, eis libertatem concedo. § De vineis suis talem sibi concedo libertatem, quod si custodes meos circa Divionem posuero, quando vine parate erunt ad vindemiandum, libere poterunt vindemiare. § De omnibus vero nemoribus meis concedo eis quicquid ad omne opus suum eis in castro necesse fuerit. § Volo autem ut illi quos attractu castri mei de Talant retinui vel retinuero liberi sint cum omnibus rebus suis. § Si quis autem exterior de manentibus in castro conquestus fuerit, jus recipiat et faciat in castro coram quatuor electis. § Item prepositus meus de Talant nullam habebit potestatem vel jurisdictionem in hominibus ibidem manentibus vel in rebus eorum neque alii prepositi mei vel baillivi nisi per quatuor electos. § Quicumque in castro refugere voluerit vel potuerit, nisi latro vel homicida fuerit, liber et securus erit in castro cum omnibus rebus suis. § Et quicumque in castro edificaverit, de edificio suo voluntatem suam facere poterit salva censa mea. § De nemore de Pasques concedo eis usagium in perpetuum ad quidquid eis fuerit necessarium; ita tamen quod nemo poterit vendere, vel dare extra castrum. § Concessi etiam habitationibus castri de Talant, liberi sint ab omnibus tailliis, exactionibus, questibus et missionibus, excepto quod quisque de quaque pertica mansi sui de lato, annuatim decem solidos persolvet; et ab omnibus exercitibus immunes erunt. § Donavi autem duobus hominibus custodibus portarum de Talant, duas perticas liberas sine censa unicuique, unum in quibus mansiones suas habeant. § Item si animalia vel pecora in forefacto deprehensa fuerint, quodlibet animal sex denarios persolvet, preter oves quarum queque duos denarios dabit, et dampnum ad considerationem quatuor electorum illi cui factum fuerit restituetur. § Incipiet autem bailliva et justicia de Talant a via que tendit a Fontanis versus molendinum Capre Mortue que dicitur Via Molendinaria. § Et est sciendum quod justitia latronis, adulteri et homicide retinui michi, eorum videlicet qui in castro de Talant et bailliva ejus probati fuerint vel convicti. § Ego autem Odo, dux Burgundie, hujus modi constitutiones, libertates, immunitates firmiter et inviolabiliter observandas, sicut in presenti carta continentur, juravi. Volo autem ut quicumque successor meus in ducatu fuerit hec idem confirmet et juret. Carta ista emendata et confirmata fuit et sigillo nostro roborata ad petitionem meorum de Talant, anno gratie M° CC° sexto decimo, mense novembris.